internet vaartha 159 Views
హైదరాబాద్‌ : పాన్‌కార్డ్‌ నిబంధనలు ఎత్తి వేయాలని లేదా పదిలక్షల పరిమితికి పెంచాలని డిమాండ్‌చేస్తూ అఖిలభారత వజ్రాభరణాలు, బంగారు ఆభరణాల వ్యాపారులు నిర్వహించిన ఒకరోజు సమ్మె విజయవంతం అయింది. జిజెఫ్‌ ఇచ్చిన పిలుపుమేరకు తెలంగాణ, ఆంధ్రప్రదేశ్‌లలో నిరసన సమ్మెలో పాల్గొన్నారు. తెలంగాణలోని నల్గొండ, నిజామాబాద్‌, వరంగల్‌ వంటి ప్రాంతాల్లో బంద్‌ స్పందన అనూహ్యంగా ఉందన్నారు. ఎఐజిజెఎఫ్‌ అధ్యక్షుడు మోహన్‌లాల్‌ జైన్‌ మాట్లాడుతూ బంద్‌ విజయవంతం అయిందని, ఒక్క నగరంలోనే 1500కుపైగా షాపులను మూసివేసి నిరసన ప్రదర్శన నిర్వహించినట్లు తెలిపారు. భారత్‌ దేశవ్యాప్తంగా జ్యుయెలరీ వ్యాపారులు బంద్‌లో పాల్గొని విజయవంతం చేశారన్నారు. ప్రభుత్వం ఇప్పటికైనా ఈ నిబంధనపై పునరాలోచనచేసి రెండు లక్షలపరిమితిని ఎత్తివేయాలని కోరారు. కనీసం ఈ పరిమితిని రూ.10 లక్షలవరకూ పెంచాల్సి ఉంటుందని మరికొన్ని బులియన్‌ సంఘాలు వ్యక్తం చేస్తున్నాయి. దేశ ఆర్థికరాజధాని ముంబై, దక్షిణాదిలోని చెన్నై న్యూఢిల్లీ రాజధాని పరిసర ప్రాంతాల్లో బంద్‌కు మంచి స్పందన లభించింది. వ్యాపారులందరూ తమతమ దుకాణాలను మూసివేసారు. బ్రాండెడ్‌ దుకాణాలు కార్పొరేట్‌ జ్యుయెలరీ సంస్థలు కూడా మూతపడ్డాయి.